Predkladacia správa

	Vláda Slovenskej republiky uložila ministrovi financií Slovenskej republiky v bode D. 1. uznesenia vlády Slovenskej republiky č. 165 z 28. februára 2007 k správe o analýze vývoja a súčasného stavu verejnej správy a návrhu opatrení úlohu vykonať do 31. decembra 2007 audit všeobecne záväzných právnych predpisov podľa tabuľky č. 1 a tabuľky č. 1a prílohy k materiálu tak, aby došlo k zjednodušeniu a ku skvalitneniu výkonu štátnej správy 
vo vzťahu k fyzickým osobám a právnickým osobám. 
Ministerstvo financií Slovenskej republiky predkladá Správu o vykonanom audite všeobecne záväzných právnych predpisov v pôsobnosti Ministerstva financií Slovenskej republiky na základe bodu B. 2. uznesenia vlády Slovenskej republiky č. 330 z 21. mája 2008, podľa ktorého má byť v termíne do 31. decembra 2008 na rokovanie vlády Slovenskej republiky predložená správa o vykonanom audite na základe úlohy D. 1. uznesenia vlády Slovenskej republiky č. 165/2007. Uskutočnenie auditu všeobecne záväzných právnych predpisov nadväzuje aj na Programové vyhlásenie vlády Slovenskej republiky, ktorým sa vláda Slovenskej republiky zaviazala, že zabezpečí vykonanie odborného auditu legislatívy súvisiacej s verejnou správou a konaním pred orgánmi verejnej správy tak, aby bol v maximálnej miere znížený rozsah znepríjemňovania života občana byrokraciou, a zdokonalí právny rámec pre činnosť orgánov verejnej moci na úseku zaručenia obranyschopnosti Slovenskej republiky.
Správa o vykonanom audite všeobecne záväzných právnych predpisov v pôsobnosti Ministerstva financií Slovenskej republiky obsahuje výsledky uskutočneného auditu právnych predpisov uvedených v tabuľke č. 1 a tabuľke č. 1a prílohy k správe o analýze vývoja a súčasného stavu verejnej správy a návrhu opatrení z 28. februára 2007, ako aj výsledky 
auditu ďalších právnych predpisov v pôsobnosti Ministerstva financií Slovenskej republiky, ktoré boli na jeho základe novelizované alebo sa predpokladajú novelizovať v nadväznosti 
na zrušenie krajských úradov a z dôvodu skvalitnenia výkonu štátnej správy vo vzťahu k fyzickým osobám a právnickým osobám. 
Predložený materiál nemá nepriaznivý finančný, ekonomický, environmentálny vplyv, ani vplyv na zamestnanosť a na podnikateľské prostredie.